SET สัปดาห์หน้าพักฐาน แนวรับ 1,400
โบรกฯมองแนวโน้มการลงทุนในสัปดาห์หน้า (13 มิ.ย.) ตลาดแกว่งไซด์เวย์ถึงปรับฐาน พร้อมให้แนวรับ 1,400-1,395 จุด ส่วนแนวต้าน 1,450 จุด
10 มิ.ย. 2559

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยวันนี้ (10 มิ.ย.) ย่อตัวลงในทิศทางเดียวกับตลาดต่างประเทศ โดยตลาดหุ้นภูมิภาคเอเชียต่างก็พักตัว และตลาดยุโรปก็ลงไปค่อนข้างมาก ส่วนหนึ่งเป็นผลจากตลาดบ้านเราขึ้นไปมากแล้วก่อนหน้านี้ และราคาน้ำมันดิบก็ทรงตัวหลังจากปรับขึ้นมาระดับหนึ่ง ขณะเดียวกันตลาดฯยังไม่มีปัจจัยใหม่เข้ามาหนุนด้วย
ทั้งนี้ สัปดาห์หน้าให้ติดตามการประชุมคณะกรรมการกำหนดนโยบายการเงินของธนาคารกลางสหรัฐ (FOMC) แม้จะคาดว่าคงยังไม่ปรับขึ้นอัตราดอกเบี้ย และตลาดฯรับรู้เชิงบวกไปแล้วในระดับหนึ่ง รวมถึงการลงประชามติสมาชิกภาพของอังกฤษในยูโรโซน ซึ่งจะต้องระวังผลกระทบที่อาจเกิดขึ้นด้วย
แนวโน้มการลงทุนในสัปดาห์หน้า (13 มิ.ย.) มองว่าตลาดฯคงจะแกว่งไซด์เวย์ถึงปรับฐาน พร้อมให้แนวรับ 1,400-1,395 จุด ส่วนแนวต้าน 1,450 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
IVL ปิดที่ 31.50 บาท ลดลง 1.25 บาท
CPALL ปิดที่ 48.25 บาท ลดลง 0.25 บาท
PTTEP ปิดที่ 82.00 บาท ลดลง 2.00 บาท
BANPU ปิดที่ 12.10 บาท เพิ่มขึ้น 0.10 บาท
PTT ปิดที่ 317.00 บาท ลดลง 2.00 บาท